
Alacsony számítási kapacitású eszközök felhasználása motoros fűrész hangjának felismerésére

Az erdőterületek védelme kiemelt fontosságú feladat hazánk számára, hiszen országunk mintegy 20 százaléka erdő. Ennek ellenére napjainkban a természeti ártalmak és katasztrófák mellett az illegális fakitermelés ellen nem védekezünk elég hatékonyan. 2009-es adatok szerint a feketegazdaság az erdei munkafolyamatokban nagyrészt az engedéllyel végezett erdőtisztítás eredményeként keletkező fa tüzelőanyag illegális értékesítéséből, valamint engedély nélküli favágásból, erdőirtásból áll, melyek együttes eredménye éves szinten 3-3,5 millió köbméter illegális faanyag. Az engedély nélkül kitermelt fa árusításának ellenőrzésére rengeteg módszer létezik, az illegális kitermelés megelőzésére valamint a legálisan termelt faanyag továbbárusításának ellenőrzésére viszont igen csekély számú és korlátozott eredményű megoldásról olvashatunk.

A dolgozat célja egy komplex, vezeték nélküli szenzorhálózatot alkalmazó erdővédelmi rendszer akusztikus egységének kifejlesztésének bemutatása. A dolgozatban röviden ismertetem a már létező megoldásokat, azok korlátait, az általunk felhasznált technológia műszaki hátterét, a rendszer topológiai felépítését, illetve az általunk fejlesztett és vizsgált hangfeldolgozási és osztályozási módszerek működését, eredményeit. Több lehetséges algoritmikus megközelítést dolgoztunk ki, elemeztünk és hasonlítottunk össze, külön vizsgáltuk a jelfúzióból adódó előnyöket.
A kidolgozott módszerek képesek kis energiafogyasztású jelérzékelő és feldolgozó egységek alkalmazásával a belsőégésű motorok hangjának hatékony felismerésére a megfigyelt területen.
Dolgozatunkban akusztikus jelek feldolgozására mutatunk be szenzorhálózatot, mely a GOP-1.1.1.-11-2011-0070 Szenzorhálózat alapú erdővédelmi felügyeleti rendszer elnevezésű és a TÁMOP-4.2.2.C-11/1/KONV-2012-0004 projekt keretén belül valósul meg.



